— Нездарма ЮНЕСКА прызнаў беларускую мову разам з італьянскай адной з самых мілагучных у свеце. Акрамя таго, яна мая родная. Прыгажосць і глыбіня музыкі хаваецца менавіта ў каранях, таму я спяваю ў арыгінальным выглядзе. У архаічным альбо ў варыянце з аранжыроўкамі, але абавязкова з захаваннем усіх дыялектычных асаблівасцей. Стараюся пісаць свае тэксты на беларускай мове. Увогуле, сорамна не ведаць сваіх каранёў і мовы. Да таго ж я лічу, што вывучэнне традыцыйных абрадаў дапамагае лепш пазнаваць літаратуру і мову.